हसीना से मनमोहन ने की बात  
उन्होंने इस दौरान दोनो देशों के राजनीतिक दलों की आपसी सद्भावना और दोनों देशों की जनता के बीच संपर्क बढ़ाने को रिश्तों की मजबूती के लिए महत्वपूर्ण बताया।
प्रधानमंत्री मनमोहन सिंह ने सोमवार को बांग्लादेश की प्रधानमंत्री शेख हसीना से फोन पर बात की और कहा कि भारत उनके देश के साथ अपने संबंधों को शीर्ष प्राथमिकता देता है।  सिंह आगामी छह सितंबर को दो दिन की बांग्लोदश यात्रा पर जाने वाले हैं। उन्होंने हसीना से बातचीत के दौरान उन्हें शुभकामनाएं दीं और बताया कि वह अपने पुराने मित्र राष्ट्र के साथ संबंधों में एक बार फिर गर्मजोशी लाने के लिए अपनी यात्रा को लेकर किस कदर आशावान हैं।  उन्होंने इस दौरान दोनो देशों के राजनीतिक दलों की आपसी सद्भावना और दोनों देशों की जनता के बीच संपर्क बढ़ाने को रिश्तों की मजबूती के लिए महत्वपूर्ण बताया।  प्रधानमंत्री कार्यालय से जारी एक बयान के मुताबिक, 6-7 सितंबर को बांग्लादेश की यात्रा की औपचारिक घोषणा के बाद प्रधानमंत्री मनमोहन सिंह ने बांग्लादेश की प्रधानमंत्री शेख हसीना को यह बताने के लिए फोन किया कि वह इस यात्रा को लेकर और अपने पुराने मित्र राष्ट्र के साथ संपर्क बढ़ाने को लेकर कितने उत्साहित हैं।  बयान के मुताबिक प्रधानमंत्री ने प्रधानमंत्री हसीना को और उनके जरिए बांग्लादेश की जनता को अपनी व्यक्तिगत शुभकामनाएं दीं। उन्होंने कहा कि भारत बांग्लादेश के साथ अपने संबंधों को शीर्ष महत्व देता है और दोनो देशों के बीच मजबूत और सार्थक भागीदारी दोनो देशों की जनता और समूचे दक्षिण एशियाई क्षेत्र की जनता के हित में है।  उल्लेखनीय है कि प्रधानमंत्री ने टिप्पणी की थी कि बांग्लादेश की 25 प्रतिशत जनता भारत विरोधी है। सिंह का इस तरह हसीना को फोन करना उनकी उस टिप्पणी से हुए नुकसान की भरपाई के तौर पर देखा जा रहा है।